**ОТЧЕТ ЗА ДЕЙНОСТТА НА НАРОДНО ЧИТАЛИЩЕ „СЪБУЖДАНЕ 1895”-СЕЛО ВРАЧЕШ ЗА ПЕРИОДА 2016–2019 ГОДИНА**

 Уважаеми дами и господа,

 Добре дошли на общото събрание на НЧ”Събуждане 1895”- с.Врачеш.

 Докладът за дейността на Народно читалище „Събуждане 1895" село Врачеш отчита изпълнението на дейностите по Годишните програми за развитие на читалищната дейност, разработвани в изпълнение на чл. 26а, ал.2 от Закона за народните читалища за периода 2016 -2019 г.

 Българските читалища са живият извор на българския дух и култура през вековете. Там е запалена искрата и пламва огънят на Българското възраждане. Там е мястото, в което се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината.

 Читалището е не само хранилище на местния бит и култура, то е и иновативна организация, която се развива отчитайки приоритетите на днешния ден.

 Нашето читалище вече 124 години е център на духовността в селото. В неговата дейност оставят следи няколко поколения, а онова което ги обединява е обичта към читалището,готовността им да жертват време за да пеят и танцуват. Днес със своята дейност читалището доказва, че е изградено на принципите на доброволността и демократизма и че е самоутвърждаващо се културно просветно сдружение на всички граждани. То е отворено за цялата местна общност и въздейства върху духа и нравствеността, обединява и приютява всички, които желаят да се докоснат до новите достижения на културата. Тук е мястото, където широк кръг деца и възрастни изучават културно- историческото наследство на родния край, занимават се с творчество и ползват различни видове услуги.

**1. ОСНОВНИ ЦЕЛИ БЯХА:**

1. Отстояване на позицията на водещо културно средище;

2. Обогатяване на културния живот;

3. Развитие на библиотечната дейност;

4 Превръщане на читалището в информационен център;

5 Съхраняване на народните обичаи и традиции;

6 Развитие и подпомагане на любителското художествено творчество;

7 Работа по проекти

8. Партниране с местното самоуправление за развитието на културните процеси.

Останаха в сила и

**2. ПРИОРИТЕТНИТЕ НИ ЗАДАЧИ:**

1.Запазване и развитие на художествената дейност в читалището.

2.Запазване дейността на действащите самодейни колективи, които работят за популяризирането и съхраняването на фолклора.

3. Уреждане и поддържане на общодостъпни библиотеки

4.Работа в школи, курсове, формации, концерти, фестивали и младежки дейности;

5.Предоставяне на компютърни и интернет услуги по Програма „Глобални библиотеки";

6. Кандидатстване, разработване и реализиране на проекти;

 През този мандат дейността на читалището се ръководи от **настоятелство в състав**: Дечо Димитров Петровски- председател и членове:Милчо Иванов Владимиров, Цветанка Ценева Арбова, Цонка Миткова Гешовска и Илия Борисов Комитски. И

**Проверителна комисия в състав**: Галя Маринова Захариева- председател и членове: Илинка Георгиева Минковска и Мирослава Коцева Ралчовска.

 Постоянния оперативен екип на читалището се състои от секретар и библиотекар на пълен щат; и трима ръководители на художествените колективи, счетоводител, а от тази година и чистач, които са на други договори /граждански, договор за услуга и тр.договор на 2 часа/

През 2016 година счетоводната дейност се води от Румяна Димитрова, а от 2017 г. счетоводството се поема от Иванка Николаева Гечовска.

 През тригодишния мандат са проведени 25 заседания на настоятелството и три проверки на проверителната комисия.

 Дейността на читалището се разгръща в две основни направления – любителско художествено творчество и библиотечна дейност.

 ЛЮБИТЕЛСКО ХУДОЖЕСТВЕНО ТВОРЧЕСТВО:

 През периода 2016-2019 г. към читалището функционираха следните художествени колективи:

**Народен хор „Мургаш”** с ръководител Веселка Христова и корепетитор Диан Пенков до 31 май 2016 г.,като хонорара му бе заплащан от Милчо Владимиров. От есента на 2016 г. колектива работи без корепетитор, като за изявите се осигурява оркестър. Народната песен е част от българския фолклор и участниците в хора се стараят да работят за нейното популяризиране и съхранение.

През 3 годишния период те участват във всички читалищни, общоселски и общински мероприятия. 2016г. хора участва във международен фестивал „Черноморски перли”- Слънчев бряг. Фестивала се проведе в два етапа- на две сцени – Слънчев бряг и Свети Влас. Те завоюваха дипломи, грамоти и най-голямата награда на фестивала „Гранд при”. Народния хор участва и в международен конкурс „Гласовете ви чуваме”в Равда и завоюва също най-голямото отличие „Гранд при”. Нашата солистка Галя Дачева бе отличена с най-голямото отличие за индивидуални изпълнители – златен медал. На ръководителката Веселка Христова бе връчен диплом за принос във вокалната педагогика. 2017 г. участва във фестивал в Сърбия- Вранячка баня, а 2018 г. в международен фестивал „Охридски вълни” в Македония, където получиха много награди, дипломи и грамоти. През целия 3 годишен период хора участва във великденските концерти в Ботевград, в събора на Боженишки Урвич.

 Танцови състави за народни танци- **Младежки танцов** **състав „Мургаш” и детски танцови състави** с ръководител Радослав Цветанов. Те също са участници във всички мероприятия организирани от кметство, читалище и Община Ботевград. През 2016 г.МТС участва заедно с хора във международния фестивал в Слънчев бряг. Завоюваха най-голямото отличие „Гранд при”. 2017 г. участваха в Сърбия- Вранячка баня, а 2018г. в Македония, където бяха отличени с дипломи,грамоти и други награди. През 2018 г. те участваха в 1 фолклорен танцов фестивал „Златни нишки” в Трудовец и завоюваха 2 място, като 1 място бе на представителен ансамбъл- Етрополе. МТС И ДТС участваха през целия тригодишен период във великденските празници в Ботевград и на Боженишки Урвич.

 През последните години МТС се утвърди, като един от най-добрите състави в общината. Те участват всяка година на сребърните сватби организирани от обредния дом в Ботевград. Постоянно са канени и участват на сватби, кръщавки, рождени дни на банкети по различни поводи. През тази година те участваха във фестивала „Бъдност за талантите на България”, който е с конкурсен характер и се провежда в няколко етапа. Наградени бяха със званието „Лауреат 1-ва степен” и се класираха за участие в национален заключителен етап, който ще се проведе на 10 и 11 май. Ръководителя на състава Радослав Цветанов е удостоен със званието „Радетел на Българското”от ръководството на фондацията, която организира фестивала. Наградата ще му бъде връчена на 11 май. Състава участва и във тържеството на гимназията по повод 134 им годишнина по покана на ръководството на училището. А съвсем скоро на 17 март участваха в благотворителен концерт в зала „Арена”Ботевград.

 **Клуб ‘Радост”**- за изучаване на български народни танци. –две групи за начинаещи и за напреднали – ръководител Радослав Атанасов. Такива клубове има в цялата страна. Чрез тях не само се популяризират българските народни хора, но те спомагат за тяхното запазване за бъдещите поколения. Те вземат участие в някой читалищни мероприятия и концерти, участват и в различни фестивали в страната организирани за такива клубове.

 **Танцов състав за съвременни танци** с ръководител Георги Иванов. Те също участват във всички читалищни и общоселски мероприятия. През 2016 г. взеха участие в коледния концерт в с. Новачене, 2017 г. в с.Трудовец, а през всичките години и във великденските празници в Ботевград.

 **Кръжоци по театрално майсторство и по** **приложно изкуство** с ръководител Корнелия Езекиева.

В кръжока по театрално майсторство се подготвят сценки и скечове, с които участват във всички концерти и тържества по различни поводи.

Децата от кръжока по приложно изкуство изработваха различни предмети ,с които участваха в организиране на благотворителни базари и изложби.

 Освен художествените колективи ние имаме и много индивидуални изпълнители. Веселка Христова- р-л на народния хор, Гинка Дилинска, Иванка Триловска, Галя Добрева- завърши музикалното училище в София; Станислава Димитрова, Кристина Матеева, Елена Сотирова.

 Част от нашия колектив са и музикантите от Правец- Димитър Вълчев, Диан Пенков и Начо Калинов, които участват във всички изяви на читалището- на нашите сцени и в чужбина.

 През изтеклия период с тържества концерти и различни мероприятия са отбелязани всички празници и годишнини.: 14 ф.-ден на лозаря-всяка година самодейците участват в ритуала и изнасят музикална програма, 1 март- деня на самодееца, 3 март- националния празник на България -, на 5 Март 2018 г. с тържествен концерт отбелязахме удостояването със званието „Заслужил гражданин на община Ботевград” на нашата съгражданка Мария Колева, великденските празници- отбелязахме със обичая „Лазаруване”-лазарски групи подготвени от читалището посещават различни институции, фирми и домове през целия ден, през месец май с различни мероприятия отбелязахме- 11 май- св.Кирил и Методий- ден на библиотекаря, 24 май- ден на славянската писменост и култура, 1 юни-ден на детето- през 2018 г. организирахме детски празник „Вълшебно детство” за децата от детската градина, малките танцьори и уч. от начален курс на ОУ „Отец Паисий” , 6 септември-ден на съединението и 22 септември- деня на независимостта, на 27 октомври 2016 г. –събора на селото бе отбелязан с общоселско веселие на площада, от 2017 г. 14 октомври - „Фестивал на бъчвата”. През 2018 г. се включихме в организацията на фестивала заедно с кметството и организирахме един прекрасен празник-2 дена врачежани и гостите на селото се насладиха на изпълненията на танцови и певчески колективи от нашето читалище, община Ботевград, Правец и Етрополе и се докоснаха до тънкостите на занаята „бъчварство” чрез демонстрациите, които показаха местните бъчвари. , 1 ноември- деня на народните будители ,коледните и новогодишни празници отбелязахме с тържествени концерти с томбола и коледни базари.

 На наша сцена гостуваха детски театри и шоумени по различни поводи, колективи от Ботевград и Правец.

 **Библиотечна дейност:** Библиотеката ни разполага с 22681 библиотечни материали. Дейността и се състои в обслужване на читатели, изготвяне на справки, предоставяне на информационни услуги на населението. Най-голям брой читатели са учениците. Те ползват учебна литература с цел изпълнение на поставена задача от училището. През три годишния период библиотеката има по около 400 читатели на година, по 5000 заетите библиотечни материали на година.

2352 са посещенията в библиотеката за заемане на книги и работа с компютрите.

 През 2016 г. библиотеката е получила дарение на 355 броя библиотечни материали на стойност 675,63 лева.

Дарители са:Мариана Боновска, Веска Камишларска, Мирослава Ралчовска, Иван Стаменов Петков, Волен Кискинов, Съюз на ветераните, Дора Неминска, Мария Йончева, Анелия Захариева, Мария Атанасова.

 В програмата на библиотеката са застъпени следните дейности: Отбелязване годишнини на писатели, чрез запознаване с биографията ,четене на откъси от техни произведения, гледане на филми или рисуване на любими герои.

 През м.март в библиотеката се провежда пролетен конкурс под наслов „Аз рисувам пролетта”. Връчват се награди на победителите.

 По случай седмицата на детската книга се извършваше, четене на любими книжки и рисуване на любими герои в библиотеката.

 През месеците юни,юли и август библиотеката отваря врати за творческа работилница.

 Децата изработваха различни предмети, научиха се на различни техники на моделиране. Някой от изработените предмети бяха предложени на базарите, които организирхме, заедно с изработените сувенири от кръжок по приложно изкуство.

 Към библиотеката работи краеведска група, която е насочила дейността си към проучване на известни личности, паметници на изкуството, исторически и културни забележителности в родното място.

 **Работа по проекти**- през този период сме участвали в няколко проекта към МК- за попълване на библиотечния фонд. През 2018 г спечелихме и реализирахме проект на стойност 2138 лв. за набавяне на книги.

 През изминалите години читалището работи по утвърдени субсидии, отпуснати от държавния и общински бюджет и финансови постъпления от наеми, членски внос, дарителства. Държавната субсидия до 2017 г. беше за 2 щатни бройки. През 2018 г.подадохме искане до МК за отпускане на 1 щатна бройка ,но ни беше отпуснат половин щат. Комисията за разпределение на средствата в Община Ботевград ги преразпредели за 2018 г. и ни отпусна допълнително средства за още 1 бройка или 3,5 общо. За 2019 г., средства са за 3,4 щатни бройки. Тези средства, които се отпускат от държавния бюджет са на щатна бройка, но те не са само за заплати, а за заплати и дейности. От общинския бюджет ни се превеждат сумите от наемите от отдадените под наем помещения в читалищната сграда.

 От 2018 г. благодарение на общинското ръководство,което разгледа работата на читалищата и преразпредели държавната субсидия според дейностите,които извършва всяко читалище ние работим по-спокойно. Средствата са достатъчни за заплати, хонорари и издръжка на читалището /отопление, консумативи.

 През 3-те години сме получили допълнителна субсидия от общината за участие на художествените колективи във фестивали от 2500- до 3000 лева на година,а тази година – 3992 лева.

 Ръководството на читалището винаги се е стремяло да търси и други източници за набавяне на средства – чрез спонсори, затова високо оценяваме подкрепата на всички наши благодетели. Тук е мястото да благодарим на хората, които години наред са ни помагали в трудни моменти: Милчо Владимиров,Тихомир Найденов, Цветан Цолов,Иван Начев,Силвия Христова – общински съветници,Марин Бончовски – кмет на с.Врачеш, Местна коалиция ГДБОП, ловната дружинка, ПК”Селянин”, Севдалин Николов, Марин Захариев, Николай Захариев,Тодор Дранчовски, Славчо Дишев,фирма „Ерагон”,Елена Тодорова,Мария Петрова, Йорданка Танковска,Стойчо Стойчев,Детелина Иванова.

 **Материално техническа база**

 Сградата е общинска собственост и общината се грижи за потдръжката и. През 2018 г. бе направен ремонт на сградата ,а именно- основен ремонт на покрива и санитарните възли, частични ремонти: пода на сцената, фоаиетата-централно пред големия салон и на 2 етаж, боядисване на малък салон, канцелария, подмяна на тавана в библиотеката.

 Благодарим на кмета на Община Ботевград г-н Иван Гавалюгов и на цялото общинско ръководство за положителното отношение към нашата работа- за ремонтите и разпределението на средствата. Искам и специално на благодаря на зам.кмета г-н Борис Борисов, който винаги намира време, посещава всички наши концерти и мероприятия, интересува се от нашите проблеми и помага за тяхното разрешаване.

 Благодарим и на г-н Марин Бончовски – кмет на с.Врачеш, за подкрепата която ни оказва и материална и морална през всичките години.

 Доброто взаимодействие на читалището с институциите-община, кметство, училище, детска градина допринасят и за доброто качество на организираните тържества и концерти и цялостната работа на читалището. Благодарим на директорите и на учителските колективи на ОУ”Отец Паисий” и детската градина „Детелина” за съвместната ни работа при организиране и осъществяване на тържествените чествания и различни мероприятия, които са в интерес на нашите деца.

 Скъпи самодейци , благодарим ви , за времето което отделяте за да направим по красив делника и да изпълним със съдържание празника на местната ни общност.

 Уважаеми ръководители на самодейните колективи благодарим ви за труда, който полагате за да бъдат нашите колективи на добро ниво, за търпението и разбирането което проявявате.

 Пожелаваме на всички да съхраним творческия си дух и ентусиазъм, да следваме добрите традиции утвърдени в дълголетната история на читалището и да откриваме нови перспективи за неговото успешно реализиране.

 И на края искам да благодаря лично на председателя Дечо Петровски, на членовете на настоятелството и проверителната комисия за спокойната и ползотворната работа през тези три години.

 БЛАГОДАРЯ ЗА ВНИМАНИЕТО!